פיליפ סימור הופמן

פיליפ סימור הופמן (באנגלית: Philip Seymour Hoffman;‏ 23 ביולי 1967 – 2 בפברואר 2014) היה שחקן אמריקאי. זוכה פרס אוסקר. הופמן נולד בפיירפורט (Fairport), מדינת ניו יורק שבארצות הברית; אביו היה עובד בכיר בחברת "זירוקס", פרוטסטנטי ואימו הייתה שופטת בבית משפט לענייני משפחה, קתולית באמונתה. היו לו שתי אחיות ואח (גורדי הופמן, תסריטאי, שכתב את התסריט ל"באהבה לייזה", בו כיכב אחיו פיליפ). הוריו התגרשו כשהיה בן תשע. ב-1989 סיים את לימודיו באוניברסיטת ניו יורק, שם למד קולנוע ומשחק. תפקידו הראשון כשחקן היה כנאשם בפרק בסדרת הטלוויזיה "חוק וסדר" (1991). הפריצה הקולנועית שלו הגיעה כעבור שנה, כשהופיע בארבעה סרטים, הנודע שבהם היה "ניחוח אישה", בו גילם את בן כיתתו הערמומי של צ'ארלי סימס (בגילומו של כריס אודונל). בהמשך ביסס עצמו כשחקן משנה מצליח ומוערך המגלם דמויות מגוונות וייחודיות, כשהוא עובד עם מגוון רחב של במאים בולטים, כדוגמת פול תומאס אנדרסון, ג'ואל ואיתן כהן, קמרון קרואו, ג'יי ג'יי אברהמס, ספייק לי, דייוויד מאמט, רוברט בנטון, ג'ואל שומאכר, טוד סולונדז ואנתוני מינגלה. הוא הופיע בחמישה סרטים אותם ביים פול תומאס אנדרסון ("שמונה בטוח", לילות בוגי", "מגנוליה", "מוכה אהבה" ו"המאסטר"). ב"באהבה לייזה" שיחק לראשונה בתפקיד הראשי. הוא גילם אלמן שאשתו התאבדה, המתמכר לשאיפת אדי בנזין. ב"פרשת מאהוני" גילם פקיד בנק המנהל חיים סודיים כמהמר, ומתחיל לגנוב כספים ממקום עבודתו לאחר שנקלע לחובות. לאחר מכן המשיך לככב בתפקידי משנה בסרטים הוליוודיים מצליחים כדוגמת "ואז הגיעה פולי", "קולד מאונטן" ו"משימה בלתי אפשרית 3". עם תפקידיו האחרים נמנים בחור הומוסקסואל ("לילות בוגי", "אנשים מושלמים" ו"טרומן קפוטה"), מפסידן בודד ("אושר"), פרחח מפונק ועשיר ("ניחוח אישה" ו"הכישרון של מר ריפלי"), דמות מחנכת ("מגנוליה" ו"כמעט מפורסמים"), בריון אכזרי ("שמונה בטוח, "מוכה אהבה" ו"משימה בלתי אפשרית 3"), אומן רגיש ("סטייט פינת מיין" ו"סינקדוכה, ניו יורק"), קברניט משחק ראשי ומורד ("משחקי הרעב") ועוד. ב-2006 זכה בפרס אוסקר לשחקן הטוב ביותר ובפרס באפט"א לשחקן הטוב ביותר בתפקיד ראשי על משחקו בסרט "טרומן קפוטה", בו גילם את דמות הסופר האקסצנטרי וההומוסקסואל שכתב את הרומן "בדם קר", שהזניק אותו לתודעה, אך גם הרס את חייו. הוא היה מועמד 3 פעמים נוספות לפרס אוסקר לשחקן משנה, ב-2008, ב-2009 וב-2013 על תפקידיו בסרטים "מלחמתו של צ'ארלי וילסון", "ספק" ו"המאסטר". בנוסף לקריירה הקולנועית המצליחה שלו, הופמן מוכר גם כשחקן תיאטרון. הוא היה מועמד פעמיים לפרס טוני: ב-2000 על "המערב האמיתי" מאת סם שפרד, בו הופיע לצד ג'ון סי. ריילי וב-2003 על העלאה המחודשת של מסע ארוך אל תוך הלילה, מאת יוג'ין או'ניל. בנוסף ביים כמה הצגות אוף ברודוויי. הופמן היה במערכת יחסים ממושכת עם מעצבת התלבושות מימי אודונל. הם נפגשו ב-1999 כשעבדו על המחזה "In Arabia We'd All Be Kings", אותו הפיק הופמן. לזוג שלושה ילדים: בן, השחקן קופר הופמן, שנולד במרץ 2003, ושתי בנות שנולדו ב-2006 וב-2008. ב-2 בפברואר 2014 נמצא הופמן מת בדירתו על ידי חברו, התסריטאי והמחזאי דייוויד בר כץ. הוא מת כנראה ממנת יתר של סמים, בהיותו בן 46. פיליפ סימור הופמן, במסד הנתונים הקולנועיים IMDb (באנגלית) פיליפ סימור הופמן, באתר "אידיבי", מאגר הידע העברי לקולנוע ישראלי ועולמי פיליפ סימור הופמן, באתר AllMovie (באנגלית) פיליפ סימור הופמן, באתר Rotten Tomatoes (באנגלית) פיליפ סימור הופמן, באתר Box Office Mojo (באנגלית) פיליפ סימור הופמן, במסד הנתונים הקולנועיים KinoPoisk (ברוסית) פיליפ סימור הופמן, באתר MusicBrainz (באנגלית) פיליפ סימור הופמן, באתר Discogs (באנגלית) פיליפ סימור הופמן, באתר Songkick (באנגלית) פיליפ סימור הופמן, באתר Hollywood פיליפ סימור הופמן, באתר הניו יורק טיימס "אושר: כל מה שמטריד ודוחה ביצירת מופת אחת": פודקאסט להאזנה של תוכנית הרדיו "פסטיבל כאן", בהגשת דני מוג'ה ויונתן גת ג'ודי סולומון, למלא את בור האהבה, באתר nrg‏, 7 בפברואר 2006 לין הירשברג, הניו יורק טיימס, עכבר העיר אונליין, השחקן הכי מוערך בהוליווד, באתר הארץ, 26 בדצמבר 2008 ניב שטנדל, פיליפ סימור הופמן: מהגדולים בדורו, באתר nrg‏, 17 בינואר 2009 סיימון הטנסטון, הגרדיאן, האושר יש לו סוף, באתר הארץ, 16 בנובמבר 2011 אמיר קמינר, פיליפ סימור הופמן: "הבסיס לדת - רעיון משוגע", באתר ynet, 5 באוקטובר 2012 פיליפ סימור הופמן, באתר אנציקלופדיה בריטניקה (באנגלית) פיליפ סימור הופמן, באתר "Find a Grave" (באנגלית) עם מותו אורי קליין, פיליפ סימור הופמן היה מגדולי השחקנים האמריקאים בעשורים האחרונים, באתר הארץ, 2 בפברואר 2014 דורון פישלר‏, פיליפ סימור הופמן: הרגעים הגדולים, באתר וואלה, 2 בפברואר 2014 מערכת ערוץ התרבות, ‏אגדה עוד בחייו: פיליפ סימור הופמן הלך לעולמו, באתר ‏מאקו‏, 2 בפברואר 2014 כתבי ynet, פיליפ סימור הופמן: גדול בדורך, יבורך ליבך, באתר ynet, 2 בפברואר 2014 אבנר שביט‏, פיליפ סימור הופמן: היה שלום, מאסטר, באתר וואלה, 3 בפברואר 2014 מייקל וילסון, הניו יורק טיימס, הימים והשעות האחרונים בחייו של פיליפ סימור הופמן, באתר הארץ, 6 בפברואר 2014 פיליפ סימור הופמן נמצא מת בביתו, באתר ynet, 2 בפברואר 2014